Coordenadas: 42°41′15″N 23°20′08″L﻿ / ﻿42.687583, 23.335444

O **Estadio Nacional Vasil Levski** (en búlgaro: ***Национален стадион „Васил Левски"***) é un estadio situado en Sofía, capital de Bulgaria. Recibe o seu nome do revolucionario búlgaro e heroe nacional Vasil Levski, e é o segundo estadio máis grande do país. Conta con capacidade para 43 230 espectadores e atópase no centro da cidade, dentro do parque máis antigo e famoso da cidade, o Borisova gradina. Nel xoga como local a selección de fútbol de Bulrgaria e dispútanse nel as finais da Copa de Bulgaria de fútbol, así como competicións de atletismo. Tamén ten sido usado para partidos da Liga de Campións do Levski Sofía, e adoitan disputarse nel os derbis entre os grandes clubs de Sofía, en lugar dos seus propios estadios.

Historia
--------

Antes da creación do actual estadio nacional, outros dous estadios estaban situados no terreo no que este se atopa. Un deles era o estadio do Levski Sofia, chamado Campo Levski (en búlgaro: *Igrishte Levski*) rematado en 1934, e o outro, o Estadio Yunak, construído en 1928. Este último contaba con capacidade para uns 15 000 espectadores e adoitaba albergar os partidos da selección de fútbol de Bulgaria. O Levski foi compensado pola súa perda cun terreo nos suburbios de Sofía onde se lles permitiu construír un novo estadio, o actual Georgi Asparuhov.

O estadio Vasil Levski completouse en 1953, cunha capacidade anunciada de 42 000 espectadores. Orixinalmente só se construíu o nivel inferior de bancadas (aproximadamente a metade da altura das actuais) e, debido á irregularidade do terreo, o extremo oeste do campo e as bancadas estaban por debaixo do nivel do chan. O anel superior foi construído aproximadamente unha década despois, e as actuais torres de iluminación instaláronse a finais dos anos 60.

 Interior do estadio
O estadio Vasil Levski foi usado para competicións de atletismo inmediatamente despois da súa inauguración oficial o 5 de xullo de 1953. O primeiro partido de fútbol que albergou foi un amigable entre o Dinamo Sofía e o FC Wien e, un mes despois, tamén comezou a utilizarse para os partidos de liga. O primeiro encontro internacional foi un partido de clasificación para a Copa do Mundo o 6 de setembro de 1953 contra Checoslovaquia. Foi ampliado en 1966 e renovado en 2002.

Conta tamén con salas de judo, ximnasia artística, baloncesto, boxeo, aeróbic, esgrima e tenis de mesa, así como unha sala de adestramento físico xeral, dúas salas de conferencias e tres restaurantes. Foi sede do Campionato Europeo de baloncesto de 1957, cuxa final entre a Unión Soviética e Bulgaria foi presenciada por 48 000 espectadores. Tamén albergou a Universíada de 1977.

Foi o lugar proposto para as cerimonias de apertura e clausura na candidatura de Sofía para os Xogos Olímpicos de inverno de 2014, que finalmente gañou Sochi.

Concertos
---------

O estadio ten acollido numerosos espectáculos musicais de varias estrelas rexionais e mundiais.

O maior concerto celebrado en Bulgaria e, polo tanto, no estadio Vasil Levski, foi o que ofreceu a estrela iugoslava do folk Lepa Brena o 24 de xullo de 1990 ante 100 000 persoas. Este récord permanece intacto ata a data. A cantante chegou ao estadio aterrando desde o helicóptero directamente ao escenario cunha corda.

A banda estadounidense de thrash metal Metallica realizou un dos maiores concertos de Bulgaria neste estadio en 2008, congregando a 50 000 persoas. A cantante Madonna actuou ante 54 000 persoas no estadio en agosto de 2009, como parte da xira Sticky & Sweet Tour. O 14 de maio de 2010, a banda de rock australiana AC/DC tocou no estadio nacional, diante de case 60.000 fans como parte do Black Ice World Tour.

Os chamados "Catro Grandes do Thrash Metal" (Metallica, Megadeth, Slayer e Anthrax) actuaron xuntos durante o Festival Sonisphere de 2010. A actuación foi retransmitida en máis de 450 salas de cine dos Estados Unidos, Europa, Canadá e América do Sur o 22 de xuño de 2010. O vídeo en directo foi publicado máis tarde en DVD e Blu-ray en outubro de 2010, co título *The Big 4 Live from Sofia, Bulgaria*.

Actuaron tamén no estadio ante grandes multitudes outras bandas e artistas como Rammstein, Guns N' Roses, Bon Jovi ou Slavi Trifonov.

Notas
-----

1. ↑  *Naroden Sport*, número 964. 3 de xullo de 1953 *(en búlgaro)*.
2. ↑  "V. Levski and Druzhba stadiums (1960s)". *lostbulgaria.com* (en búlgaro). Arquivado dende o orixinal o 27 de decembro de 2013. Consultado o 23 de febreiro de 2022.
3. ↑  *Naroden Sport*, Números 967 e 983, 13 de xullo e 7 de setembro de 1953 *(en búlgaro)*.
4. ↑  "EuroBasket History - The 50’s". *Federación Internacional de Baloncesto* (en inglés). Consultado o 23 de febreiro de 2022.
5. ↑  "Serbia's Pop Folk Legend Lepa Brena to Thrill Bulgarian Fans in April" (en búlgaro). 27 de marzo de 2008. Consultado o 23 de febreiro de 2022.
6. ↑  "50,000 Await Metallica Concert in Sofia" (en inglés). 25 de xullo de 2008. Consultado o 23 de febreiro de 2022.
7. ↑  "Madonna ‘Takes A Bow’ As Final Show Of Record-Smashing ‘Sticky & Sweet’ Tour Ends In Israel" (en inglés). 2 de setembro de 2009. Consultado o 23 de febreiro de 2022.
8. ↑  "Fri. 14 May 2010 : Sofia, Bulgaria (Vasil Levsky National Stadium)". *ac-dc.net* (en inglés). Consultado o 23 de febreiro de 2022.
9. ↑  "The Big 4: Live From Sofia, Bulgaria". *Discogs* (en inglés). Consultado o 23 de febreiro de 2022.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Estadio Nacional Vasil Levski Modificar a ligazón no Wikidata*** |

### Ligazóns externas

* Datos do estadio en bulgariasportbase.com *(en inglés)*. Arquivado o 13 de setembro de 2008 dende o orixinal.

|  |  |
| --- | --- |
| Control de autoridades | 
* Wd: Q1327903
* GeoNames: 726027
* MusicBrainz: ID

 |